নেত্রীর নির্দেশে জেএনইউ কাণ্ড নিয়ে এত দিন মুখ বন্ধ রেখেছিলেন তৃণমূল নেতারা। কিন্তু বিরোধীরা অভিযোগ করা শুরু করে— কেন্দ্রে বিজেপি সরকারের সঙ্গে গোপন বোঝাপড়ার কারণেই তৃণমূলের মুখে কুলুপ। এই প্রচারের মোকাবিলা করতেই সংসদে সুগতকে দিয়ে তাত্ত্বিক মোড়কে সরকারকে বেঁধার সিদ্ধান্ত নেয় তৃণমূল। কিন্তু নিয়মরক্ষার সেই সমালোচনার জলদগম্ভীর ভাষা শেখর গুপ্তের মতো সাংবাদিককে আপ্লুত করলেও বাংলার সংখ্যালঘু আম ভোটারদের মনে তা কতটা দাগ কাটবে, তা নিয়ে সন্দিহান তৃণমূল নেতৃত্ব। নানা কারণে এক দিকে মোদী সরকারকে না-চটানোর কৌশল যেমন তাঁদের নিতে হচ্ছে, পাশাপাশি ভোটের মুখে রাজ্যে সংখ্যালঘুদের বার্তা দেওয়ার দায়ও রয়েছে তৃণমূলের। সংসদে মোদী-বিরোধিতার সুর তুঙ্গে তুলে সুলতান সেই কাজটিই করলেন বলে মনে করা হচ্ছে।